<classify> HIFADHI ya Taifa ya Nyerere iliyomegwa kutoka Pori la Akiba la Selous, imeanza rasmi Novemba 19 mwaka huu baada ya Rais John Magufuli kuweka saini kwenye tangazo la kuanzisha rasmi kwa hifadhi hiyo na nyingine mbili hivyo kufanya Tanzania kuwa na hifadhi za taifa 22.Hatua hiyo imefikiwa baada ya Julai mwaka huu, Rais Magufuli kuagiza sehemu ya Pori la Akiba la Selous kugeuzwa kuwa Hifadhi ya Taifa ya Nyerere na kukamilika kwa mchakato huo Septemba 9 mwaka huu baada ya Bunge kupitisha Azimio la Bunge kuridhia kuanzishwa kwa hifadhi hiyo. Taarifa ya Katibu Mkuu wa Wizara ya Maliasili na Utalii, Profesa Adolf Mkenda imesema kuwa hifadhi hiyo ina ukubwa wa kilometa za mraba 30,893 na kuifanya kuwa moja ya hifadhi kubwa duniani zenye vivutio vingi vya asili na wanyamapori.Kadhalika, kufuatia Azimio la Bunge la kuanzishwa kwa Hifadhi ya Taifa ya Kigosi na Hifadhi ya Taifa ya Mto Ugalla, Rais Magufuli aliweka saini matangazo ya kisheria ya kuanzisha rasmi Hifadhi ya Taifa ya Kigosi na ile ya Mto Ugalla,alisema.Profesa Mkenda alisema hifadhi hizo mpya sasa zinatambuliwa rasmi kisheria kuanzia Novemba 19 mwaka huu huku ile ya Kigosi ikiwa na kilometa za mraba 7,460 na Mto Ugalla kilometa za mraba 3,865 na kuwa kufuatia hatua hiyo,Tanzania sasa ina jumla ya hifadhi za taifa zaidi ya 22.Wakati huo huo, Profesa Mkenda alisema Waziri wa Maliasili na Utalii, Dk Hamisi Kigwangalla amewateua Wajumbe wa Bodi ya Wakurugenzi wa Taasisi ya Utafiti wa Misitu Tanzania TAFORI. Hatua hiyo imechukuliwa baada ya Rais Magufuli kumteua Dk Felician Kilahama kuwa Mwenyekiti wa Bodi ya hiyo.Aliwataja wajumbe hao kuwa ni Dk Khamis Kalegele, Albert Msando, Dk Ezekiel Mwakalukwa, Profesa Dos Santos Silayo, Dk Nicepher Lesio, Dk Tuli Msuya, Neema Lugangira, Dk Deogratias Matanda na Dk Revocatus Mushumbusi. Inaelezwa Dk Mushumbuzi ameteuliwa kutokana na wadhifa wake wa Mtendaji wa TAFORI na ndiye atakuwa Katibu wa bodi hiyo kwa miaka mitatu kuanzia Novemba 8, mwaka huu. Julai mwaka huu Rais Magufuli aliitaka wizara hiyo kuligawanya Pori la Akiba la Selous ili ipatikane hifadhi mpya ya Taifa kwa ajili ya utalii utakaoifaidisha serikali na wananchi wa eneo hilo kiuchumi.Selous yenye ukubwa wa kilomita za mraba 54,600 inapatikana Kusini Mashariki mwa Tanzania kwenye Mto Rufiji na kupakana na mikoa ya Morogoro, Pwani na Ruvuma. Alisema kwenye vitalu vya uwindaji katika nchi nyingine duniani hawatumii utaratibu kama wa Tanzania badala yake wanaanzisha ranchi kwa ajili ya shughuli za uwindaji.Siyo unachukua eneo la Serikali linakua la kuwinda, nchi nyingine hili linatakiwa liwe hifadhi ya Taifa na hakuna vitalu vya uwindaji. Kwa hiyo watu watakua wanakuja humu, wanakuja kutalii, wanaenda Songea, wanaenda Morogoro, wanaenda Pwani, wananchi wa hapa wanafanya biashara, alisema Rais Magufuli.Katika mgawanyo wa eneo hilo, aliagiza ipatikane hifadhi ambayo inatakiwa iwe kubwa na vitalu vya uwindaji ili kuendelea kufaidika na rasilimali za eneo hilo ambalo liko miongoni mwa maeneo ya urithi wa dunia yaliyo hatarini kutoweka. Alisema hifadhi hiyo mpya inaweza kupewa jina la Hayati Mwalimu Julius Nyerere ili kuenzi mchango wake wa kuanzisha mpango wa ujenzi wa mradi wa ufuaji umeme Rufiji zaidi ya miaka 40 iliyopita.  <topic>: KITAIFA 